Charlotte Munch (DD), 2025-05-28:
Ja, det var nye regler, vi også lige skulle forholde os til, men vi har heldigvis været her så mange gangE, at vi kender hinanden godt og har stillet så mange spørgsmål, så det må jo bare være sådan, at vi omformulerer eller begrænser os en smule. Det er sikkert også meget sundt.
Tak for ordet.
Under tiden hører jeg fra flere steder, at Danmark og EU bør sanktionere Israel både politisk og økonomisk.
Argumenterne kommer som vanligt fra venstrefløjen her i Folketinget og organisationer som Amnesty International og Mellemfolkeligt Samvirke.
Men så længe terrororganisation Hamas er ved magten i Gaza, vil det være et svigt af dimensioner at sanktionere Israel.
Israel er det eneste demokrati i Mellemøsten.
Der er fyldt op med islamistiske regimer og terrororganisationer som Hizbollah og Hamas, der ønsker at udslette den jødiske stat fra landkortet i det sekund, de får muligheden for det.
Fælles for begge terrororganisationer er nemlig, at de er stiftet med det samme formål: den totale udslettelse af den israelske stat.
Det er med det udgangspunkt, den nuværende krig blussede op igen den 7. oktober 2023.
Mere end tusind israelere blev dræbt i en islamistisk blodrus, og mere end 240 blev taget som gidsler.
Hamas skånede ingen, heller ikke kvinder og børn, og det er også veldokumenteret, at kvinder blev mishandlet, voldtaget og koldblodigt myrdet.
I 2024 stod det nordlige Israel i flammer, efter at den iranske terrorbevægelse Hizbollah optrappede angrebene mod Israel.
Og i Gaza fortsætter krigen mod Hamas.
Her præcis 600 dage efter den 7. oktober 2023 sidder der stadig væk 58 gidsler fanget i det helvede, som Hamas' varetægt er, og det er, uden at vi ved ikke noget om, hvornår de kan vende hjem til deres familier.
Hvor mange af dem, der vender hjem i live, er der heller ingen der ved noget om.
Siden den 7. oktober er katastrofen blevet total,
og katastrofen bliver kun større for hver gang, civile liv går tabt.
Alle ønsker freden, men spørgsmålet er, på hvilken betingelse freden skal komme, og hvordan vi når dertil.
Så længe terrororganisationen Hamas er ved magten i Gaza, har jeg svært at tro på en fred.
Det var Hamas, der startede krigen den 7. oktober og 2023, det er Hamas, der ønsker den totale udslettelse af den israelske stat, og det er Hamas, der holder fuldstændig uskyldige gidsler fanget, og som har gjort det i 600 dage.
Det er også Hamas, der bruger de civile palæstinensere som skjold.
De gemmer sig i underjordiske tunneller, de søger ly på skoler og hospitaler.
Hvis Hamas lagde sine våben i morgen og løslod de tilbageværende gidsler, ville krigen stoppe.
Hvis Israel gjorde det samme – hvis Israel trak sig tilbage – er det åbenlyst for enhver, hvad Hamas ville gøre.
Med hjælp fra sine allierede i Iran, Hizbollah og houthibevægelsen ville Hamas bruge en fredstid på at genopbygge sig selv og sin kampkraft og sætte sig på magten.
Og så ville dødskulten ellers vente hævngerrigt, indtil den på ny ville forsøge at udslette Israel i samarbejde med sine venner i Mellemøsten.
Det er kun et spørgsmål om, hvornår det vil ske; fred kan der aldrig nogen sinde blive med Hamas.
Man siger, at man kendes på sine venner.
Hvis vi i Danmark begynder at pålægge Israel politiske og økonomiske sanktioner, vil det svække Israel økonomisk og militært.
Det er åbenlyst for enhver.
Ligeså indlysende er det, at man vil gøre Hamas og Hizbollah en tjeneste.
Det vil styrke dem i deres ultimative kamp, og det ville være et ultimativt svigt, hvis vi lod det ske.
Tak ordet.